Ay-liikkeen ja opposition kampittaminen jo ennen varsinaista irtisanomislakiesitystä on osoitus pääministerin kovasta pokasta, kirjoittaa politiikan toimittaja Tommi Parkkonen.

En tiedä miten pohjanmaalaiset yritysjohtajat normaalisti johtavat yrityksiään, kohtelevat alaisiaan ja käsittelevät liikekumppaneitaan, mutta juuri yritysjohtajan tavoin pohjanmaalainen yritysjohtaja Juha Sipilä (kesk) ilmoitti Suomea johtavansa, kun aloitti pääministerinä kesällä 2015.

Ja tähän mennessä Sipilän yli kolmevuotinen pääministerikausi on ollut täynnä uhkailua, uhittelua, erinäisiä näytelmiä ja suoranaista sumuttamista.

On uhattu hallituksen kaatumisella, lennelty ympäri Suomea, tehty U-käännöksiä, poltettu papereita takassa ja vedetty pohjanmaalaisten huopaisesta stetson-vastineesta lukuja vaikkapa Suomen velkaantumisvauhdista,

Pääministeri Juha Sipilä (kesk) on tällä vaalikaudella ollut usein median edessä selittelemässä uhkauksiaan ja näytelmiään. Tommi Parkkonen

Myös torstainen vakavailmeinen tiedotustilaisuus oli Sipilälle tyypillistä Suurta Sumutusta. Jälleen kerran vakavana kameroiden eteen kertomaan, että hallitus saattaa kaatua, jos ette tee juuri niin kuin minä haluan teidän tekevän.

Olenkin aikaisemmin kirjoittanut, että Sipilälle ”poliittinen kompromissi” tarkoittaa vain hänen näkemyksensä hyväksymistä.

****

Vaan ei hallitus mihinkään kaadu ensi keskiviikon luottamusäänestyksessä. Ja Sipilä tietää sen erittäin hyvin - siksi hänen onkin helppo jälleen kerran sumuttaa kansaa.

Siitä pitää huolen hallituksen enemmistö eduskunnassa - tosin tiukaksi menneen marginaalin vuoksi hallituspuolueiden kansanedustajat saavat tuolloin unohtaa työmatkat ja serkkupoikien syntymäpäivät maakunnissa.

Arvostamani Ilta-Sanomien politiikan erikoistoimittaja Timo Haapala ehti tuoreeltaan kuvailla Sipilän ilmoitusta ”säälittäväksi teatteritempuksi”, ja sitähän se on. Kyseessä on samanlainen näytelmä kuin ulkoministeri Timo Soinin (tak) luottamusäänestys syyskuussa.

Kun Soini odotetusti hallituspuolueiden kansanedustajien enemmistön - ja aborttia vastustavien kristillisdemokraattien - turvin sai eduskunnan luottamuksen, Soini pääsi kehumaan miten hänellä on selvin numeroin eduskunnan ja siten koko kansan - koska edustuksellinen demokratia - enemmistön tuki vastustaa aborttia.

Pulinat pois.

Samaa tulee keskiviikon jälkeen hokemaan myös pääministeri Sipilä, että hänellä ja koko hallituksella on eduskunnan ja siten koko kansan tuki säätää laki, jossa helpotetaan pienten yritysten työntekijöiden irtisanomista.

Ja jos vielä keskiviikon jälkeen hallituksen lakiesitystä vastustaa, on demokratian vastainen rettelöitsijä ja kansanvallan halveksuja.

Pulinat pois.

****

Vaikka merkittävä osa Suomen talouskasvusta ja uusista työpaikoista on syntynyt - hieman viiveellä - kansainvälisestä talouden nousukaudesta ja siitä syntyneestä vientiteollisuuden vetämisestä, ei hallituksenkaan ansiota yli 115 000 uuden työpaikan syntymisestä voi kiistää.

Ja tähän Sipilä vetosikin jo tiedotustilaisuutensa ensimmäisessä lauseessa:

– Haemme eduskunnalta tukea ja kysymme pitäisikö meidän jatkaa samalla linjalla, joka on tuottanut 115 000 työpaikkaa, Sipilä muistutti.

Jos vastustat irtisanomislakia, jonka työllistämisvaikutuksia tosin epäilevät lähes kaikki asiantuntijat, vastustat myös ihmisten työllistämistä.

Sipilä myös sanoi hallituksen kunnioittavansa poliittisia mielenilmauksia, mutta samalla muistutti, että eduskuntaa vastaan ei ole yleensä tapana osoittaa mieltä.

Se oli samalla viesti ammattiyhdistysliikkeelle, että älkääpä nyt sitten enää Hakaniemen tytöt ja pojat kehdatko eduskuntaa moittia, vaikka se onkin edelleen hallitus, joka irtisanomislakia vääntää.

– Eduskunta on korkein demokraattinen päätöksentekoelin. Kaikki me suomalaiset kunnioitamme, mitä eduskunnassa päätetään, Sipilä totesi juhlavasti vieden viimeisetkin matonriekaleet ay-liikkeen ja opposition jalkojen alta.

Eli kun hallitus saa irtisanomislailleen jo keskiviikkona etukäteishyväksynnän, voi hallitus lopulta esittää mitä tahansa. Koska kansalaiset - ja siten myös irtisanomislakia karsaasti katsovat kansanedustajat - kunnioittavat eduskunnan enemmistön eli hallituspuolueiden tahtoa.

Täytyy ihailla Sipilän kovaa yritysjohtajan pokkaa.